
Sabiedriska labuma biedriba

Delna

SABIEDRIBA PAR ATKLATIBU





Delna aicina pieteikties 18 līdz 30 gadus vecus jauniešus dalībai 2011.gada Pretkorupcijas vasaras skolā! Vasaras skola norisināsies no 2011.gada 27.jūnija līdz 1.jūlijam “Nītaures Dzirnavās” (Amatas novads). 

Vasaras skolas laikā jauniešiem būs iespēja piedalīties lekcijās un praktiskajās nodarbībās, ko vadīs Latvijā atzīti pretkorupcijas, tiesu varas, mediju jomas eksperti. Tāpat diskutēsim arī par politiskajām aktualitātēm valstī, vērtībām Latvijas sabiedrībā un jauniešu līdzdalības iespējām labākas Latvijas veidošanā. 

Šī būs jau trešā Pretkorupcijas vasaras skola, kurā aicinām piedalīties sabiedriskajos procesos ieinteresētus jauniešus. 2010.gadā Delnas Pretkorupcijas vasaras skolā jauniešiem no Rēzeknes, Aglonas, Siguldas, Cēsīm, Vecpiebalgas, Vaiņodes, Liepājas, Priekules, Jelgavas un Rīgas bija iespēja diskutēt ar bijušo ģenerālprokuroru Jāni Maizīti, KNAB pārstāvjiem, sociālantropologu Klāvu Sedlenieku, Sabiedriskās politikas centra "Providus" pētnieku Valtu Kalniņu, žurnāla "IR" komentētāju Paulu Raudsepu, raidījuma "Nekā Personīga" redaktori Artu Ģigu un citiem kompetentiem lektoriem. Pēc dalības Pretkorupcijas vasaras skolā jaunieši atzina, ka daudz labāk izprot Latvijā notiekošo, bija izbrīnīti par to, ka amatpersonas spēj uztvert jauniešus kā pilnvērtīgu sabiedrības daļu, kas vēlas dzīvot labākā Latvijā, vienlaikus atzīstot, ka gūtās zināšanas paši ir gatavi aktīvi izmantot, piemēram, izglītojot savus vienaudžus. 

Aicinām Tevi būt par 2011.gada Delnas Pretkorupcijas vasaras skolas dalībnieku! Pieteikuma anketa pievienota e-pasta pielikumā, kā arī ir atrodama Delnas mājas lapā: http://www.delna.lv/lat/project/25/

Aizpildītās anketas gaidām līdz 2011.gada 13.jūnijam uz e-pastu laura.kornete@delna.lv!

Piedalīties tiks uzaicināti 20 jaunieši, izvērtējot pieteikuma anketā norādīto motivāciju dalībai vasaras skolā.  

Pretkorupcijas vasaras skola tiek rīkota Delnas īstenotās Jauniešu pilsoniskās līdzdalības veicināšanas programmas ietvaros. Tās ietvaros 2011.gada laikā tiek īstenotas vēl šādas aktivitātes – sadarbībā ar Latvijas Republikas Saeimu un Latvijas Bērnu forumu rīkota Jauniešu Saeima (www.jauniesusaeima.lv), izveidots Delnas Jauniešu klubs, atbalstītas četras jaunatnes organizācijas organizācijas reģionos projektu konkursa “Jaunieši var!” ietvaros, kā arī rudens semestrī tiks lasītas lekcijas vidusskolās un augstskolās. Galvenais programmas atbalstītājs ir Nīderlandes vēstniecība Latvijā. Programma tiek īstenota sadarbībā ar Fridriha Eberta fondu, Eiropas Parlamenta informācijas biroju Latvijā un Eiropas Komisijas pārstāvniecību Latvijā. 

Sīkāka informācija:

Laura Kornete, vasaras skolas organizatore

Jauniešu pilsoniskās līdzdalības veicināšanas projekta vadītāja

E-pasts: laura.kornete@delna.lv
Tālrunis: 67285585/ 26401584

Mājas lapa: www.delna.lv

